CELEX: 31992D0273
Language: el
Date: 1992-04-29 00:00:00
Title: 92/273/ΕΟΚ: Απόφαση του Συμβουλίου της 29ης Απριλίου 1992 περί εγκρίσεως ειδικών ερευνητικών προγραμμάτων που θα εκτελέσει το Κοινό Κέντρο Ερευνών για την Ευρωπαϊκή Οικονομική Κοινότητα (1992-1994)

Avis juridique important

|

31992D0273

92/273/ΕΟΚ: Απόφαση του Συμβουλίου της 29ης Απριλίου 1992 περί εγκρίσεως ειδικών ερευνητικών προγραμμάτων που θα εκτελέσει το Κοινό Κέντρο Ερευνών για την Ευρωπαϊκή Οικονομική Κοινότητα (1992-1994)  

Επίσημη Εφημερίδα αριθ. L 141 της 23/05/1992 σ. 0011 - 0019

ΑΠΟΦΑΣΗ ΤΟΥ ΣΥΜΒΟΥΛΙΟΥ της 29ης Απριλίου 1992 περί εγκρίσεως ειδικών ερευνητικών προγραμμάτων που θα εκτελέσει το Κοινό Κέντρο Ερευνών για την Ευρωπαϊκή Οικονομική Κοινότητα (1992-1994) (92/273/ΕΟΚ)ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,   Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 130 Ο παράγραφος 2,  την πρόταση της Επιτροπής(1) ,  Σε συνεργασία με το Ευρωπαϊκό Κοινοβούλιο(2) ,  Έχοντας υπόψη τη γνώμη της Οικονομικής και Κοινωνικής Επιτροπής(3) ,  Εκτιμώντας:  ότι στις 29 Απριλίου 1992, του Συμβούλιο ενέκρινε ψήφισμα για τις δραστηριότητες που θα αναλαμβάνει το Κοινό Κέντρο Ερευνών (ΚΚΕρ)(4)   ότι με την απόφαση 90/221/Ευρατόμ, ΕΟΚ(5) , το Συμβούλιο θέσπισε τρίτο πρόγραμμα-πλαίσιο για κοινοτικές δράσεις στον τομέα της έρευνας και της τεχνολογικής ανάπτυξης (1990-1994), όπου καθορίζονται, ειδικότερα, οι δράσεις που θα πρέπει να αναληφθούν όσον  αφορά τις τεχνολογίες ευρείας διάδοσης, τη διαχείριση των φυσικών πόρων και την αξιοποίηση των πνευματικών πόρων  ότι η παρούσα απόφασης πρέπει να ληφθεί βάσει των θέσεων που διατυπώνονται στο προοίμιο της απόφασης εκείνης  ότι στο άρθρο 130 Ι της σηνθήκης προβλέπεται ότι η εφαρμογή του προγράμματος-πλαισίου γίνεται μέσω ειδικών προγραμμάτων που αναπτύσσονται στο εσωτερικό κάθε δράσης  ότι τα ειδικά κοινοτικά προγράμματα που εκτελεί το ΚΚΕρ εκτελούνται παράλληλα με τα  αντίστοιχα προγράμματα-πλαίσια  ότι το ΚΚΕρ, όπως προβλέπεται στην απόφαση 90/221/Ευρατόμ, ΕΟΚ, και όπως επιβεβαιώνεται στο ψήφισμα του Συμβουλίου της 29ης Απριλίου 1992, καλείται να συμβάλει στην υλοποίηση του προγράμματος-πλαισίου, ιδίως στους τομείς όπου διαθέτει την απαιτούμενη  αρμοδιότητα ώστε να παρέχει αμερόληπτες και ανεξάρτητες ειδικές γνώσεις σε υποστήριξη όλων των κοινοτικών πολιτικών  ότι η δραστηριότητα αυτή θα πρέπει να αποτελεί αναπόσπαστο μέρος μιας μακροπρόθεσμης στρατηγικής βάσει της οποίας το ΚΚΕρ θα  διαδραματίσει ενεργό ρόλο στην ευρωπαϊκή επιστημονική συνεργασία προκειμένου να αντιμετωπισθεί η πρόκληση του διεθνούς ανταγωνισμού  ότι το ΚΚΕρ μπορεί να συμβάλει στην υλοποίηση των εν λόγω δράσεων, ειδικότερα στους τομείς των βιομηχανικών τεχνολογιών και των τεχνολογιών υλικών, των μετρήσεων και δοκιμών, του ανθρώπινου κεφαλαίου και της κινητικότητάς του καθώς και στον τομέα του  περιβάλλοντος  ότι το ΚΚΕρ θα πρέπει να συμβάλει στην έρευνα που αποσκοπεί στον προσδιορισμό εναλλακτικών λύσεων για την αντιμετώπιση του φαινομένου θερμοκηπίου και των κυριότερων βιομηχανικών κινδύνων που αντιμετωπίζει η Κοινότητα, και πρέπει να συμβάλλει στη διεθνή  συνεργασία στους τομείς της ενέργειας και του περιβάλλοντος όσον αφορά τις παγκόσμιες κλιματικές μεταβολές  ότι το ΚΚΕρ θα πρέπει να εξασκολουθήσει να συμμετέχει στην μελέτη των θεμάτων που αφορούν τις ανανεώσιμες πηγές ενέργειας, ιδίως σε σχέση με την εναρμόνιση των σχετικών προτύπων  ότι το ΚΚΕρ, με τα εργαστήρια και τις εγκαταστάσεις του, μπορεί να αποτελέσει αποτελεσματική εστία για την εκπαίδευση και την κινητικότητα ερευνητών και ιδίως των νέων στην ηλικία  ότι, προς το σκοπό, πρέπει να ενθαρρυνθεί η συνεργασία με κρατικά  εργαστήρια, επιστημονικά ιδρύματα και τον ιδιωτικό οικονομικό τομέα σε όλα τα κράτη μέλη  ότι, στα πλαίσια όλων αυτών των προγραμμάτων, ενδείκνυται να αξιολογηθούν οι οικονομικές, κοινωνικές και, ενδεχομένως, δεοντολογικές επιπτώσεις καθώς και οι τεχνολογικοί κίνδυνοι  ότι, σύμφωνα με το άρθρο 4 και το παράρτημα Ι της απόφασης 90/221/Ευρατόμ, ΕΟΚ, στα ποσά που κρίθηκαν ως αναγκαία για το σύνολο του προγράμματος-πλαισίου περιλαμβάνεται ποσό 57 εκατομμυρίων Ecu για τη συγκεντρωτική δράση διάδοσης και αξιοποίησης των  αποτελεσμάτων, που θα κατανεμηθεί ανάλογα με το ποσό που προβλέπεται για κάθε ειδικό πρόγραμμα  ότι, στην απόφαση 90/221/Ευρατόμ, ΕΟΚ, προβλέπεται ότι ένας από τους ειδικούς στόχους της κοινοτικής έρευνας πρέπει να είναι η ενίσχυση των επιστημονικών και τεχνολογικών βάσεων της ευρωπαϊκής βιομηχανίας και η προώθηση της ανάπτυξης της διεθνούς  ανταγωνιστικότητάς της  ότι, στην ίδια απόφαση προβλέπεται επίσης ότι η κοινοτική δράση δικαιολογείται όταν η έρευνα συμβάλλει, μεταξύ άλλων, στην ενίσχυσης της οικονομικής και κοινωνικής συνοχής της Κοινότητας και την προώθηση της αρμονικής σφαιρικής  της ανάπτυξης, ανταποκρινόμενη εκ παραλλήλου στην επιδίωξη της επιστημονικής και τεχνικής υπεροχής  ότι τα προγράμματα του ΚΚΕρ πρέπει να συμβάλλουν στην επίτευξη αυτών των στόχων  ότι το ΚΚΕρ θα μπορούσε να διερευνήσει, αλλά και να επιδιώξει να εκμεταλλευτεί, νέες προοπτικές επιστημονικής και τεχνικής συνεργασίας με ορισμένες τρίτες χώρες  ότι το διοικητικό συμβούλιο του ΚΚΕρ διαδραματίζει σημαντικό ρόλο, αφενός μεν στην διοίκηση του ΚΚΕρ, αφετέρου δε για την εφαρμογή των ερευνητικών του προγραμμάτων  ότι ζητήθηκε η γνώμη της Επιτροπής Επιστημονικής και Τεχνικής Έρευνας (CREST),  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  1.  Εγκρίνονται το ειδικά προγράμματα έρευνας και ανάπτυξης που θα εκτελεστούν από το ΚΚΕρ για την Κοινότητα κατά την περίοδο από την 1η Ιανουαρίου 1992 μέχρι τις 31 Δεκεμβρίου 1994 στους τομείς των βιομηχανικών τεχνολογιών και των τεχνολογιών  υλικών, των μετρήσεων και δοκιμών, του περιβάλλοντος, καθώς και στον τομέα του ανθρώπινου κεφαλαίου και της κινητικότητάς του, όπως ορίζονται στο παράρτημα Ι, συμπεριλαμβανομένων και των δραστηριοτήτων αναγνωριστικής έρευνας. Τα ειδικά αυτά προγράμματα  θα εφαρμοστούν παράλληλα με τα αντίστοιχα ειδικά προγράμματα του τρίτου προγράμματος-πλαισίου.  2.  Το ΚΚΕρ μπορεί, ενδεχομένως, να συμμετέχει στη συγκεντρωτική δράση για τη διάδοση και την εκμετάλλευση των γνώσεων που θα προκύπτουν από τις κοινοτικές ερευνητικές δραστηριότητες, όπως προβλέπεται στο πρόγραμμα-πλαίσιο και σε στενή συνεργασία με την  επιτροπή που έχει συσταθεί για τη δράση αυτή.  Άρθρο 2  1.  Τα ποσά που κρίνονται ως αναγκαία για την εκτέλεση των προγραμμάτων ανέρχονται σε 341,55 εκατομμύρια Ecu.  2.  Η ενδεικτική κατανομή των ποσών περιλαμβάνεται στο παράρτημα ΙΙ.  3.  Σε περίπτωση που το Συμβούλιο λάβει απόφαση σύμφωνα με το άρθρο 1 παράγραφος 4 της απόφασης 90/221/Ευρατόμ, ΕΟΚ, η παρούσα απόφαση θα πρέπει να αναπροσαρμοστεί αναλόγως.  Άρθρο 3  Οι λεπτομέρειες εφαρμογής των προγραμμάτων καθορίζονται στο παράρτημα ΙΙΙ.  Άρθρο 4  1.  Η Επιτροπή υποβάλλει ετησίως, πριν από τις 31 Μαρτίου, στο Ευρωπαϊκό Κοινοβούλιο, το Συμβούλιο και την Οικονομική και Κοινωνική Επιτροπή, έκθεση σχετικά με την εφαρμογή της παρούσας απόφασης.  2.  Η έκθεση η οποία προβλέπεται στην παράγραφο 1 συνοδεύεται από παρατηρήσεις του διοικητικού συμβουλίου. Το διοικητικό συμβούλιο του ΚΚΕρ (εφεξής καλούμενο "διοικητικό συμβούλιο") μπορεί επίσης να υποβάλει, μέσω της Επιτροπής, στο Ευρωπαϊκό  Κοινοβούλιο, το Συμβούλιο και την Οικονομική και Κοινωνική Επιτροπή χωριστή έκθεση επί οιουδήποτε θέματος σχετικά με την εφαρμογή της παρούσας απόφασης.  Άρθρο 5  1.  Η έρευνα που διενεργείται από το ΚΚΕρ θα αξιολογείται από ομάδα ανεξάρτητων εξωτερικών εμπειρογνωμόνων που ορίζει η Επιτροπή μετά από διαβούλευση με το διοικητικό συμβούλιο. Μετά το τέλος των προγραμμάτων εκπονείται σχετική έκθεση  αξιολόγησης.  2.  Η έκθεση αξιολόγησης η οποία αναφέρεται στην παράγραφο 1, συνοδευόμενη από τη γνώμη του διοικητικού συμβουλίου του ΚΚΕρ, διαβιβάζεται από την Επιτροπή στο Ευρωπαϊκό Κοινοβούλιο, το Συμβούλιο και την Οικονομική και Κοινωνική Επιτροπή.  Άρθρο 6  Οι εκθέσεις που προβλέπονται στα άρθρα 4 και 5 εκπονούνται λαμβάνοντας υπόψη τους στόχους που καθορίζονται στο παράρτημα Ι της παρούσας απόφασης και σύμφωνα με το άρθρο 2 παράγραφος 4 της απόφασης 90/221/Ευρατόμ, ΕΟΚ.  Άρθρο 7  1.  Η Επιτροπή, επικουρούμενη από το διοικητικό συμβούλιο, είναι υπεύθυνη για την εκτέλεση των προγραμμάτων και, προς το σκοπό αυτό, προσφεύγει στις υπηρεσίες του ΚΚΕρ.  2.  Η Επιτροπή, σε συνεργασία με το διοικητικό συμβούλιο, εξασφαλίζει τακτικές διαβουλεύσεις με τις αρμόδιες επιτροπές προκειμένου να διασφαλίζεται ο συντονισμός των δράσεων επιμερισμένης δαπάνης, των αντιστοίχων εθνικών δράσεων και των δράσεων το ΚΚΕρ  στους ίδιους τομείς, με στόχο τη σύγκλιση των προσεγγίσεων.  Άρθρο 8  Η Επιτροπή αποφασίζει σχετικά με τις αρμοδιότητες του διοικητικού συμβουλίου.  Άρθρο 9  1.  Η Επιτροπή εξουσιοδοτείται να διαπραγματεύεται, σύμφωνα με το άρθρο 130 Μ της συνθήκης, διεθνείς συμφωνίες με τρίτες χώρες μέλη της COST, ειδικότερα με τις χώρες μέλη της Ευρωπαϊκής Ζώνης Ελεύθερών Συναλλαγών (ΕΖΕΣ) και τις χώρες της  Κεντρικής και της Ανατολικής Ευρώπης, με σκοπό τη συμμετοχή τους στις δραστηριότητες του ΚΚΕρ.  2.  Η Επιτροπή, επικουρούμενη από το διοικητικό συμβούλιο, μπορεί να ζητά από το ΚΚΕρ να εκτελέσει, βάσει του κριτηρίου του αμοιβαίου οφέλους, σχέδια με οργανισμούς και επιχειρήσεις εγκατεστημένες σε ευρωπαϊκές τρίτες χώρες, στα πλαίσια των ειδικών  προγραμμάτων που εκτελούνται από το ΚΚΕρ.  Κανένας συμβαλλόμενος οργανισμός εγκατεστημένος εκτός της Κοινότητας, που συμμετέχει σε δράση αναλαμβανόμενη στα πλαίσια ενός προγράμματος, δεν μπορεί να επωφεληθεί της χρηματοδότησης που χορηγεί η Κοινότητα για το πρόγραμμα. Ο εν λόγω οργανισμός θα  συμμετέχει στις γενικές διοικητικές δαπάνες.  Άρθρο 10  Η παρούσα απόφαση απευθύνεται στα κράτη μέλη.  Λουξεμβούργο, 29 Απριλίου 1992.  Για το Συμβούλιο Ο Πρόεδρος Luis VALENTE DE OLIVEIRA   (1) ΕΕ αριθ. C 234 της 7. 9. 1991, σ. 9.  (2) ΕΕ αριθ. C 13 της 20. 1. 1992 και απόφαση της 8ης Απριλίου 1992 (δεν έχει ακόμη δημοσιευτεί στην Επίσημη Εφημερίδα).  (3) ΕΕ αριθ. C 49 της 24. 2. 1992, σ. 16 (4) ΕΕ αριθ. C 118 της 9. 5. 1992, σ. 8.  (5) ΕΕ αριθ. L. 117, της 8. 5. 1990, σ. 28.    ΠΑΡΑΡΤΗΜΑ Ι   ΕΠΙΣΤΗΜΟΝΙΚΟΙ ΚΑΙ ΤΕΧΝΙΚΟΙ ΣΤΟΧΟΙ  Αποστολή του ΚΚΕρ θα είναι η διεξαγωγή τόσο βασικής/στρατηγικής όσο και εφαρμοσμένης/ειδικά προσανατολισμένης έρευνας. Η έρευνα αυτή θα διεξάγεται ως αναπόσπαστο τμήμα του ευρωπαϊκού συστήματος έρευνας και τεχνολογίας  και θα ακολουθεί τις βασικές αρχές της σχέσεως πελάτου/εργολήπτου και της επικουρικότητας, λαμβάνοντας υπόψη τα ακόλουθα χαρακτηριστικά:  - επιστημονική και τεχνική υπεροχή,  - ουδετερότητα και ανεξαρτησία,  - μοναδικά ερευνητικά μέσα,  - άνοιγμα προς όλα τα κράτη μέλη της Κοινότητας.  Η βασική και εφηρμοσμένη επιστημονική και τεχνολογική έρευνα που θα διεξάγεται από το ΚΚΕρ θα ανταποκρίνεται στις ανάγκες της συνόλης Κοινότητας, των θεσμικών της οργάνων και των κρατών μελών της, με σκοπό:  - τη συμβολή στην ενίσχυση των επιστημονικών και τεχνολογικών βάσεων της ευρωπαϊκής βιομηχανίας και την ανάπτυξη της διεθνούς της ανταγωνιστικότητας,  - τη συμβολή στην ποιοτική αναβάθμιση του βιωτικού και του φυσικού περιβάλλοντος,  - τη συμβολή στην βελτίωση των νέων τεχνολογιών από την άποψη της κοινής ασφάλειας,  - τη συμβολή στη μείωση των επιστημονικών και τεχνολογικών ανισοτήτων μεταξύ των κρατών μελών,  - την παροχή επιστημονικών και τεχνολογικών υπηρεσιών στα θεσμικά όργανα της Κοινότητας και τη θέση των γνώσεων και των επιστημονικών και τεχνικών εγκαταστάσεων του ΚΚΕρ στη διάθεση δημόσιων και ιδιωτικών φορέων.  Η ευρωπαϊκή διάσταση των εργασιών του οφείλει να αποτελέσει μία από τις βασικές δυνάμεις του ΚΚΕρ. Η δραστηριότητά του πρέπει να χαρακτηρίζεται από μια διεπιστημονική προσέγγιση βασιζόμενη στο ευρύ φάσμα των ειδικών του γνώσεων. Αυτός ο διεπιστημονικός  χαρακτήρας θα εκφράζεται με την επιλογή των τομέων έρευνας των ινστιτούτων που το αποτελούν, εξασφαλίζοντας έτσι την ικανότητά του να ανταποκρίνεται σε τυχόν νέες προκλήσεις.  Το ευρύ αυτό άνοιγμα δεν θα πρέπει ωστόσο να οδηγήσει σε υπέρμετρη διασπορά των δραστηριοτήτων που αναλαμβάνονται. Χωρίς να αγνοούνται οι προσδοκίες των πελατών του, το ΚΚΕρ και η διοίκησή του πρέπει να έχουν σαφείς απόψεις όσον αφορά τους  ενδεδειγμένους επιστημονικούς και τεχνικούς προσανατολισμούς του ΚΚΕρ και να είναι σε θέση να διατηρούν μια ισορροπία ώστε να εξασφαλίζεται ότι οι δραστηριότητες και οι συμβάσεις που γίνονται αποδεκτές είναι δυνατόν να εκτελεστούν ανά πάσα στιγμή με την  απαιτούμενη επάρκεια, τόσο από ποιοτική όσο και από ποσοτική άποψη.  Τα σημεία 2.Α και 2.Γ του τμήματος Ι, τα σημεία 3.Α και 3.Β του τμήματος ΙΙ και το σημείο 6 του τμήματος ΙΙΙ του παραρτήματος ΙΙ του προγράμματος-πλαισίου αποτελούν αναπόσπαστο τμήμα των παρόντων πολυετών προγραμμάτων του ΚΚΕρ.  Εν συνεχεία παρατίθενται συνοπτικά οι στόχοι των προγραμμάτων, με βάση, και λαμβάνοντας υπόψη, τα προαναφερόμενα στοιχεία.  Ι. ΤΕΧΝΟΛΟΓΙΕΣ ΕΥΡΕΙΑΣ ΔΙΑΔΟΣΗΣ  Τομέας 2: βιομηχανικές τεχνολογίες και τεχνολογίες υλικών Στόχος είναι η συνεισφορά στην ενίσχυση της ευρωπαϊκής βιομηχανίας και στο αντίστοιχο περιβάλλον εργασίας με τη διεύρυνση της επιστημονικής της βάσης μέσω της έρευνας και της ανάπτυξης. Έμφαση θα δοθεί στην απόκτηση των επιστημονικών και τεχνικών  γνώσεων που είναι απαραίτητες για την καθιέρωση προτύπων και κωδικών ορθής πρακτικής που διευκολύνουν τη μεταφορά τεχνολογιών, καθώς και η εναρμόνιση των μεθόδων μετρήσεων και δοκιμών.  Περιβάλλον εργασίας Ένα σημαντικό κριτήριο για την επιλογή σχεδίων θα είναι ο προσανατολισμός τους προς την προκανονιστική έρευνα, ενώ παράλληλα θα επιδιώκεται η κανονική εφαρμογή της αρχής της επικουρικότητας. Η Κοινότητα θα καλείται να αναλάβει περαιτέρω κανονιστικές  δράσεις σε τομείς όπως η υγειονομική μέριμνα και ο έλεγχος των κινδύνων, ο καθορισμός ανώτατων και κατώτατων ορίων (π.χ. τοξικολογία), οι τυποποιημένες μέθοδοι αξιολόγησης και οι διαδικασίες ανάλυσης, η εκτίμηση των κινδύνων για τους εργαζόμενους και η  αξιολόγηση του περιβάλλοντος εργασίας σε σχέση με εισαγωγή νέων τεχνολογιών. Η έρευνα θα πρέπει να αναπτυχθεί περαιτέρω σε στενή συνεργασία με τους αρμόδιους κρατικούς φορείς των κρατών μελών και με την ευρωπαϊκή υπηρεσία για την ασφάλεια και την υγεία  στην εργασία η οποία πρόκειται να συσταθεί.  Κατά συνέπεια, το ΚΚΕρ επέλεξε τα ακόλουθα θέματα έρευνας που ανταποκρίνονται στις υπάρχουσες ειδικότητες του ΚΚΕρ με σκοπό την ενεργό συμμετοχή στην εργασία αυτή:  - τοξικολογία και υγιεινή της εργασίας,  - ανάλυση των επαγγελματικών ατυχημάτων,  - πρόληψη των επαγγελματικών κινδύνων.  Υλικά Όσον αφορά τα υλικά, η έρευνα θα στραφεί ειδικότερα σε τομείς που έχουν ήδη σαφώς προ-κανονιστικό χαρακτήρα και αφορούν σημαντικές τεχνολογίες ευρείας διάδοσης που καλύπτουν ευρύ φάσμα προηγμένων βιομηχανικών εφαρμογών:  - κράμματα και διαμεταλλικές ενώσεις,  - κεραμικά και σύνθετα υλικά,  - επιστρώματα και επεξεργασία,  - τεχνολογία μετατροπής επιφανειών,  - νέα λειτουργικά υλικά,  - μη καταστροφικές τεχνικές και τεχνικές αξιολόγησης προηγμένων υλικών και συστατικών στοιχείων,  - διαχείριση πληροφοριών και δεδομένων.  Τα σχέδια αυτά έχουν στόχο να εξασφαλιστεί ότι η μεταποιητική βιομηχανία της Κοινότητας θα έχει καλύτερη πρόσβαση σε φάσμα προηγμένων, οικονομικών και με σαφή χαρακτηριστικά υλικών και ότι τα υλικά αυτά θα ενσωματώνονται σε συστατικά στοιχεία υψηλών  επιδόσεων. Η δραστηριότητα αυτή θα αποτελέσει κεντρικό σημείο για την ανταλλαγή πληροφοριών σχετικά με την προκανονιστική έρευνα για τα προηγμένα υλικά. Η έρευνα, που στηρίζεται στα μοναδικά μέσα του ΚΚΕρ, θα διεξάγεται σε στενή συνεργασία με τη  μεταποιητική και τη χρήστρια βιομηχανία και θα αποσκοπεί στην περαιτέρω υποστήριξη ευρύτερων ευρωπαϊκών και διεθνών προσπαθειών τυποποίησης στον εκτεταμένο τομέα των νέων υλικών.  Μετρήσεις και δοκιμές Το κεντρικό γραφείο πυρηνικών μετρήσεων θα συνεχίσει τις δραστηριότητές του στο πεδίο πυρηνικών και μη-πυρηνικών υλικών αναφοράς και μετρήσεων, ιδίως στους ακόλουθους τομείς:  - προετοιμασίας, χαρακτηρισμού και πιστοποίησης δειγμάτων,  - φασματομετρίας μάζας μακρόβιων ή σταθερών ισοτόπων,  - μετρήσεων και αξιολόγησης πυρηνικών δεδομένων,  - μετρολογίας ραδιονουκλεϊδίων,  - εφαρμοσμένων τεχνικών ακτινοβολίας.  Η έρευνα για την αυξανόμενη εφαρμογή των ειδικευμένων αυτών τεχνικών σε μη πυρηνικούς τομείς θα επωφεληθεί επίσης από τα υφιστάμενα πειραματικά μέσα στα οποία συμπεριλαμβάνονται οι επιταχυντές σωματιδίων. Οι δραστηριότητες υποστήριξης της πολιτικής για  την προστασία των καταναλωτών θα συνεχιστούν. Εξάλλου, οι ειδικές προκανονιστικές ερευνητικές δραστηριότητες θα συνεχιστούν στους τομείς της σταθερότηας δομών και, σε μικρότερη κλίμακα, στον τομέα των ανανεώσιμων πηγών ενεργείας (φωτοβολταϊκή ενέργεια).  Η τελευταία αυτή δραστηριότητα θα επικεντρωθεί στη χρησιμοποίηση της υφισταμένης ευρωπαϊκής εγκατάστασης ηλιακών δοκιμών (ESTI). Η έρευνα για τη σταθερότηα των δομών θα εντοπιστεί στη χρήση της νέας εγκατάστασης του τοίχου αντιδράσεων (Reaction Wall).  Στα πλαίσια ενός πολυεθνικού προγράμματος, ασκούνται άλλες σημαντικές δραστηριότητες με εθνική συμμετοχή στους τομείς της πρόβλεψης της διάρκειας ζωής των δομών και της εκτίμησης της διάρκειας ενεργού ζωής τους.  ΙΙ. ΔΙΑΧΕΙΡΙΣΗ ΤΩΝ ΦΥΣΙΚΩΝ ΠΟΡΩΝ  Τομέας 3: περιβάλλον Στόχος είναι η συνεισφορά στην επιστημονική γνώση, την τεχνογνωσία και τα δεδομένα που έχει ανάγκη η Κοινότητα, ιδίως για να ανταποκριθεί στο ρόλο της όσον αφορά το περιβάλλον σύμφωνα με τον τίτλο VII της συνθήκης ΕΟΚ, δίδοντας ιδιαίτερη έμφαση στις  προκανονιστικές εργασίες.  Πέρα από την αξιολόγηση των επιπτώσεων της ρύπανσης από βιομηχανικές και άλλες πηγές, θα δοθεί ιδιαίτερη έμφαση και στην εκτίμηση της υποβάθμισης του περιβάλλοντος που προκαλεί η χρήση ενέργειας στις κατοικίες, τις μεταφορές και τη βιομηχανία.  Το ΚΚΕρ θα συμβάλει στην εφαρμογή της ευρωπαϊκής περιβαλλοντικής πολιτικής σε τρεις τομείς:  - συμμετοχή σε προγράμματα "global change",  - τεχνολογίες και μηχανική του περιβάλλοντος,  - έρευνα σχετικά με τους βιομηχανικούς κινδύνους.  Στον τομέα της "global change" (πλανητικών μεταβολών) θα δοθεί έμφαση στη στενή συνεργασία με εργαστήρια και ινστιτούτα στα κράτη μέλη και σε διεθνές επίπεδο. Η συμβολή του ΚΚΕρ θα αφορά κυρίως:  - εκπόνηση μοντέλων και μεταφορά της ατμοσφαιρικής ρύπανσης,  - χημεία της ατμοσφαίρας σε σχέση, κυρίως, με την πορεία των βιογενών και ανθρωπογενών εκπομπών,  - αλληλεπίδραση βιοσφαίρας-ατμοσφαίρας,  - σχετικές εφαρμογές της τηλεανίχνευσης, με στόχο τις αλληλεπιδράσεις μεταξύ παραμέτρων των χερσαίων και ωκεάνιων επιφανειών και κλίματος. Το σχέδιο αυτό στοχεύει επίσης την ανάπτυξη μεθόδων τηλεανίχνευσης με εφαρμογή στα κρίσιμα στοιχεία των πλανητικών  μεταβολών.  Οι δραστηριότητες σχετικά με τις τεχνολογίες και του μηχανικού του περιβάλλοντος θα αφορούν κυρίως:  - τις χημικές ουσίες στο περιβάλλον (μετανάστευση και μετατροπή τους στο έδαφος και επιπτώσεις τους στα υπόγεια ύδατα, εναρμόνιση των μεθόδων ανάλυσης για την ανάλυση των αποβλήτων, ανάπτυξη κινητού εργαστηρίου για επιτόπου ανάλυση των ρύπων εδάφους και  υδάτων, χαρακτηρισμός του φαινομένου της υπερτροφίας των φυκών, βιοανίχνευση χημικών ουσιών στο περιβάλλον, έκθεση σε ίχνη μετάλλων και ασθένειες του ανθρώπου, εκτίμηση των κινδύνων από τις χημικές ουσίες στο περιβάλλον). Οι δραστηριότητες αυτές θα  ευθυγραμμιστούν, κυρίως, με τα προβλήματα των χημικών αποβλήτων,  - την περαιτέρω ανάπτυξη τεχνικών και συστημάτων για την προστασία του περιβάλλοντος, ειδικότερα συστημάτων για την πρόληψη και το μετριασμό των δυσλειτουργιών των διεργασιών και του εξοπλισμού των χημικών και μεταποιητικών βιομηχανιών,  - την παρακολούθηση του περιβάλλοντος με τηλεανίχνευση βασισμένη σε προηγμένες τεχνικές: έρευνα και ανάπτυξη τεχνικών για εφαρμογές των δεδομένων που προέρχονται από δορυφόρους παρατήρησης της γης στη χαρτογράφηση και την παρακολούθηση του  περιβάλλοντος. Εφαρμογή παρομοίων τεχνικών ως συμβολή στα προγράμματα που αφορούν πλανητικές μεταβολές, με ιδιαίτερη έμφαση στην παρακολούθηση του θαλάσσιου περιβάλλοντος και στις διεργασίες που αφορούν μεγάλης κλίμακας μεταβολές των χερσαίων  οικοσυστημάτων. Ανάπτυξη προηγμένων τεχνικών, των αντίστοιχων τεχνολογιών και της μηχανικής, προκειμένου να χρησιμοποιηθούν για την αξιοποίηση νέων συστημάτων παρατήρησης της γης, συμπεριλαμβανομένης και της τηλεανίχνευσης με μικροκύματα, της  φασματοσκοπίας απεικόνισης και της επεξεργασίας στοιχείων.  Η έρευνα για τις τεχνολογίες και τη μηχανική του περιβάλλοντος θα ενισχύσει την συμβολή προς την ευρωπαϊκή υπηρεσία περιβάλλοντος με την ανάπτυξη νέων οργάνων και τεχνικών δοκιμών και την εναρμόνιση των μεθόδων μέτρησης και διακρίβωσης των  βαθμονομήσεων.  Η έρευνα και η εφαρμογή των τεχνικών τηλεανίχνευσης θα υλοποιηθεί σε συνεργασία με τους άλλους φορείς και τους ευρωπαίους χρήστες.  Η έρευνα για τις οικονομικές και κοινωνικές πλευρές θα αφορά κυρίως τη διαχείριση των κινδύνων και την συνήθη βιομηχανική ασφάλεια, όπως την ανάπτυξη συστημάτων υποστήριξης αποφάσεων για την ασφάλεια των βιομηχανικών μονάδων, τον χειρισμό καταστάσεων  έκτακτης ανάγκης σε βιομηχανικές μονάδες και τον χειρισμό κινδύνων σε εδαφική κλίμακα.  Θα ενισχυθούν οι υπάρχουσες εργασίες για την αξιοπιστία, την εκτίμηση κινδύνων και το χειρισμό ατυχημάτων.  Λόγω του διεπιστημονικού χαρακτήρα των προβλημάτων ασφαλείας και την έρευνα που απαιτεί η επίλυσή τους, οι προαναφερόμενες εργασίες, παράλληλα προς άλλες σχετικές ερευνητικές εργασίες, θα αποσκοπούν:  - στην ανάπτυξη και επαλήθευση οργάνων υπολογισμού αναφοράς στους τομείς όπου ο σύνθετος χαρακτήρας και η φύση των προς ανάλυση γεγονότων απαιτούν εναρμονισμένη προσέγγιση στα κράτη μέλη,  - στην επεξεργασία του θέματος της πρόληψης ατυχημάτων στους ακόλουθους τομείς: επικύρωση και περαιτέρω βελτίωση των κατασκευαστικών προδιαγραφών και προτύπων, δομική διάγνωση και αξιοπιστία, επικύρωση και εναρμόνιση των μεθόδων επιθεώρησης,  - στην παροχή πληροφοριών και αποτελεσμάτων έρευνας ταχείας πρόσβασης στους οργανισμούς βοηθείας/διάσωσης προκειμένου να δοθεί βοήθεια σε συγκεκριμένη κατάσταση ανάγκης, καθώς και στη συγκέντρωση και επεξεργασία στοιχείων για τη διευκόλυνση της εκ των  υστέρων ανάλυσης και του μετριασμού των κινδύνων. Ένας τομέας ιδιαίτερης μέριμνας πρέπει να είναι η μεταφορά επικίνδυνων υλικών.  Παράλληλα με τις εργασίες έρευνας, ανάπτυξης και υποστήριξης, το πρόγραμμα θα παρέχει εκπαίδευση και κατάρτιση σε όλους τους ανωτέρω τομείς, και θα δημιουργήσει, ενδεχομένως, τράπεζες δεδομένων και συστήματα ερμηνείας και διάδοσης.  Οι δραστηριότητες αυτές θα αποτελέσουν το σημείο επαφής και κοινής διασύνδεσης εθνικών οργανισμών, και δη δημοσίων αρχών και ιδιωτικών επιχειρήσεων, καθώς και υποστήριξης άλλων υπηρεσιών της Επιτροπής, στις οποίες συμπεριλαμβάνονται οι Γενικές  Διευθύνσεις V και XI.  Τομέας 6: ανθρώπινο κεφάλαιο και κινητικότητα Ο επιδιωκόμενος στόχος είναι να αυξηθεί το ανθρώπινο κεφάλαιο έρευνας και τεχνολογικής ανάπτυξης, το οποίο θα χρειασθούν τα κράτη μέλη την προσεχή δεκαετία, και να εστιαστεί το ενδιαφέρον στην αλληλεπίδραση και τη συνεργασία μεταξύ των εθνικών  ερευνητικών ομάδων και εργαστηρίων όλων των κρατών μελών και του ΚΚΕρ, παρέχοντας ευκαιρίες κατάρτισης σε νέους, ιδίως, ερευνητές με τη δημιουργία δικτύων συνεργασίας με το ΚΚΕρ και ενθαρρύνοντας τη χρησιμοποίηση των πειραματικών εγκαταστάσεων του ΚΚΕρ  από εθνικές ερευνητικές ομάδες.  Ο στόχος της παροχής ευκαιριών κατάρτισης σε ερευνητές που ξεκινούν την επαγγελματική τους σταδιοδρομία στον τομέα της έρευνας και της τεχνολογικής ανάπτυξης επιτυγχάνεται με την εξασφάλιση προσωρινής απόσπασης στα οικεία ινστιτούτα του ΚΚΕρ και την  ενσωμάτωσή τους σε ομάδες ερευνητών που συνεργάζονται μέσω δικτύων με τα εθνικά εργαστήρια. Τα ειδικά κοινά προγράμματα μπορεί να έχουν θεωρητικό χαρακτήρα ή από τη φύση τους να απαιτούν τη χρησιμοποίηση των επιστημονικών πειραματικών εγκαταστάσεων του  ΚΚΕρ.  Στα πλαίσια των δικτύων συνεργασίας, πρέπει να δοθεί ιδιαίτερη έμφαση στην ενθάρρυνση της ανταλλαγής ερευνητών - τόσο νέων όσο και έμπειρων - μεταξύ των εθνικών εργαστηρίων και του ΚΚΕρ, η οποία θα επιτρέπει τόσο στους εθνικούς ερευνητές να εργάζονται  για περιορισμένο χρονικό διάστημα - μέχρι τρία χρόνια κατ' ανώτατο όριο - στο ΚΚΕρ όσο και στο προσωπικό του ΚΚΕρ, να συμμετέχει σε εθνικά εργαστήρια και ομάδες.  Τα δίκτυα συνεργασίας αποσκοπούν στην ενίσχυση των υφισταμένων συμφωνιών μεταξύ εθνικών εργαστηρίων και του ΚΚΕρ, την ενθάρρυνση της σύναψης νέων συμφωνιών με εθνικά εργαστήρια γύρω από ειδικά θέματα και την ενθάρρυνση της συνεργασίας γύρω από ειδικά  κοινά προγράμματα όλων των δικτύων εργαστηρίων, συμπεριλαμβανομένων των αρμόδιων επιστημονικών ινστιτούτων του ΚΚΕρ.  Τα κοινά προγράμματα που θα εκτελούνται στα πλαίσια των δικτύων συνεργασίας καθορίζονται σε συνεννόηση με όλους τους εταίρους των συνεργαζόμενων δικτύων. Η επιλογή των ερευνητών που συμμετέχουν σε ανταλλαγές και σε προγράμματα κατάρτισης πρέπει επίσης  να γίνεται σε συνεννόηση με τους εταίρους, λαμβάνοντας υπόψη τα κριτήρια επιλογής που καθορίζονται στο παράρτημα ΙΙΙ του προγράμματος ανθρωπίνου κεφαλαίου και κινητικότητας.  Παράλληλα με τις συμφωνίες συνεργασίας, η πρόσβαση των ενδιαφερομένων εθνικών ομάδων στις πειραματικές εγκαταστάσεις του ΚΚΕρ πρέπει να ενθαρρύνεται με την εξασφάλιση κατάλληλης υποδοχής για πειράματα αμοιβαίου ενδιαφέροντος μεταξύ των εθνικών ομάδων  και του ΚΚΕρ.  Τέλος, οι ευκαιρίες κατάρτισης για νέους στην ηλικία ερευνητές πρέπει να ενισχύονται με την πρόβλεψη και την υποστήριξη της συμμετοχής τους στις ευρωδιασκέψεις του ΚΚΕρ και παρεμφερείς δραστηριότητες σε χώρους του ΚΚΕρ ή αλλού στην Κοινότητα σε  συνεργασία με εθνικά ερευνητικά εργαστήρια.      ΠΑΡΑΡΤΗΜΑ ΙΙ   ΠΟΣΑ ΠΟΥ ΚΡΙΝΟΝΤΑΙ ΑΝΑΓΚΑΙΑ ΓΙΑ ΤΑ ΕΙΔΙΚΑ ΠΡΟΓΡΑΜΜΑΤΑ ΚΑΙ ΕΝΔΕΙΚΤΙΚΗ ΑΝΑΛΥΣΗ ΤΩΝ ΔΑΠΑΝΩΝ ΓΙΑ ΤΗΝ ΠΕΡΙΟΔΟ 1992-1994   (σε εκατομμύρια Ecu)   Ι. ΤΕΧΝΟΛΟΓΙΕΣ ΕΥΡΕΙΑΣ ΔΙΑΔΟΣΗΣ Γραμμή 2: βιομηχανικές τεχνολογίες και τεχνολογίες υλικών - Βιομηχανικές τεχνολογίες και τεχνολογίες υλικών 77,22 (1) - Μετρήσεις και δοκιμές 91,08 (1)  ΙΙ. ΔΙΑΧΕΙΡΙΣΗ ΤΩΝ ΦΥΣΙΚΩΝ ΠΟΡΩΝ Γραμμή 3: περιβάλλον - Περιβάλλον148,50 (1) ΙΙΙ. ΑΡΙΣΤΟΠΟΙΗΣΗ ΤΩΝ ΠΝΕΥΜΑΤΙΚΩΝ ΠΟΡΩΝ Γραμμή 6: ανθρώπινο κεφάλαιο και κινητικότητα - Ανθρώπινο κεφάλαιο και κινητικότητα 24,75 (1) Σύνολο 341,55 (2)    (1) Ποσοστό 6 % των ποσών αυτών μπορεί να χρησιμοποιηθεί για την αναγνωριστική έρευνα.  (2) Ποσό ύψους 3,45 εκατομμυρίων  Ecu το οποίο δεν περιλαμβάνεται στο ποσό των 341,55 εκατομμυρίων Ecu έχει προβλεφθεί ως συνεισφορά από τα ειδικά προγράμματα που αφορά η παρούσα απόφαση, για τη συγκεντρωτική δράση διάδοσης και αξιοποίησης των  αποτελεσμάτων.    ΠΑΡΑΡΤΗΜΑ ΙΙΙ   ΛΕΠΤΟΜΕΡΕΙΕΣ ΕΦΑΡΜΟΓΗΣ ΤΩΝ ΠΡΟΓΡΑΜΜΑΤΩΝ ΚΑΙ ΤΩΝ ΔΡΑΣΤΗΡΙΟΤΗΤΩΝ ΔΙΑΔΟΣΗΣ ΚΑΙ ΑΞΙΟΠΟΙΗΣΗΣ ΤΩΝ ΑΠΟΤΕΛΕΣΜΑΤΩΝ  1. Η Επιτροπή, επικουρούμενη από το διοικητικό Συμβούλιο του ΚΚΕρ, εφαρμόζει τα προγράμματα με βάση τους επιστημονικούς και τεχνικούς στόχους και  περιεχόμενο που περιγράφονται στο παράρτημα Ι.  2. Οι λεπτομέρειες εφαρμογής των προγραμμάτων που αναφέρονται στο άρθρο 3, αφορούν έργα έρευνας και τεχνολογικής ανάπτυξης και συνοδευτικά μέτρα.  Τα έργα αποτελούν το αντικείμενο της έρευνας και της τεχνολογικής ανάπτυξης που διενεργείται στα σχετικά ινστιτούτα του ΚΚΕρ.  3. Τα ινστιτούτα του ΚΚΕρ προσπαθούν, όπου αυτό είναι δυνατό, να υλοποιούν τα έργα με κατάλληλα συνεργασία και σε συντονισμό με τους εθνικούς ερευνητικούς οργανισμούς των κρατών μελών λαμβάνοντας όσο το δυνατόν περισσότερο υπόψη τις πλευρές των  δραστηριοτήτων έρευνας και τεχνολογίας που σχετίζονται με την περιφερειακή ανάπτυξη καθώς και τις δυνατές κοινωνικοοικονομικές τους επιπτώσεις. Ιδιαίτερη προσοχή θα δίδεται στη διασύνδεση με τον ιδιωτικό οικονομικό τομέα, ιδίως τις μικρομεσαίες  επιχειρήσεις, στα πλαίσια προγραμμάτων συνεργασίας σχετικών με την εκτέλεση των έργων. Κατά τον ίδιο τρόπο, ερευνητικοί οργανισμοί σε τρίτες χώρες μπορούν να συνεργάζονται σε έργα σύμφωνα με το άρθρο 9.  Τα ερευνητικά έργα που είναι ανοικτά στη διεθνή συνεργασία υπό τους όρους του προηγουμένου εδαφίου περιλαμβάνουν δράσεις συνεργασίας με διεθνή ερευνητικά εργαστήρια και προβλέπουν την ανταλλαγή ερευνητών. Τα συμπληρωματικά μέτρα πρέπει να επιτρέπουν τη  συνεργασία με ερευνητικά εργαστήρια και ιδρύματα εγκατεστημένα στις χώρες της Κεντρικής και της Ανατολικής Ευρώπης.  4. Τα συνοδευτικά μέτρα περιλαμβάνουν:  - την οργάνωση σεμιναρίων, συναντήσεων εργασίας και επιστημονικών συνεδρίων,  - δραστηριότητες εσωτερικού συντονισμού, περιλαμβανομένης της διοργάνωσης ειδικών εσωτερικών κέντρων, τα οποία να εξασφαλίζουν την ομοιογένεια της προσέγγισης και την ενιαία κοινή διασύνδεση χρήστων και εταίρων των έργων,  - δραστηριότητες εξειδικευμένης κατάρτισης με ιδιαίτερη έμφαση στον διεπιστημονικό χαρακτήρα,  - σύστημα ανταλλαγής πληροφοριών,  - την προώθηση της αξιοποίησης των αποτελεσμάτων της έρευνας,  - την ανεξάρτητη επιστημονική και στρατηγική αξιολόγηση της απόδοσης των έργων και των προγραμμάτων.  5. Οι γνώσεις που θα προκύπτουν από την υλοποίηση των προγραμμάτων θα διαδίδονται αφενός από τα ίδια τα προγράμματα και, αφετέρου, από τη συγκεντρωτική δράση που περιγράφεται στο τρίτο εδάφιο του άρθρου 4 της απόφασης 90/221/Ευρατόμ/ΕΟΚ.